UDHËZIM I PËRBASHKËT

Nr. 15, datë 24.7.2023

PËR VITIN SHKOLLOR 2023–2024 NË SISTEMIN ARSIMOR PARAUNIVERSITAR

Në mbështetje të pikës 4, të nenit 102 të Kushtetutës; të nenit 26, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, dhe të nenit 8, të ligjit nr. 15/2017, “Për arsimin dhe formimin profesional në Republikën e Shqipërisë”, 

UDHËZOJMË:

KREU I

DISPOZITA TË PËRGJITHSHME

Neni 1

Objekti 

Objekt i këtij udhëzimi është përcaktimi i masave dhe i veprimtarive që ndërmarrin institucionet e sistemit arsimor parauniversitar gjatë vitit shkollor 2023–2024.

Neni 2

Regjistrimi i nxënësve dhe pajisja me tekste shkollore

1. Regjistrimet e nxënësve në institucionet e arsimit parauniversitar (IAP) të bëhen në përputhje me kuadrin ligjor në fuqi, që përcakton moshën dhe dokumentacionin e nevojshëm. 

2. Drejtoritë e IAP-ve të afishojnë në vend të dukshëm listën e teksteve shkollore, ku shënohen titulli, shtëpia botuese, çmimi i tekstit për çdo klasë, vendi ku do të shpërndahen tekstet, si dhe periudha e shpërndarjes sipas një grafiku për çdo klasë.

3. Institucionet arsimore vendore, përgjegjëse për arsimin parauniversitar, drejtuesit e IAP-ve dhe mësuesit të ndjekin me përgjegjësi:

a) procesin e shpërndarjes dhe të shitjes së teksteve shkollore për të gjithë nxënësit para fillimit të procesit mësimor;

b) procesin e pajisjes me tekste shkollore në përdorim falas për klasat I–IX të arsimit bazë, si dhe pajisjen me tekste shkollore falas të të gjitha kategorive të përcaktuara në VKM-në përkatëse.

4. Drejtoria e Përgjithshme e Arsimit Parauniversitar (DPAP) të raportojë zyrtarisht në MAS për ecurinë e procesit të pajisjes së të gjithë nxënësve me tekste shkollore, me fokus kategoritë e veçanta, në përputhje me legjislacionin në fuqi.
Neni 3

Ndalimi i përdorimit të telefonit celular

1. Institucionet arsimore vendore, përgjegjëse për arsimin parauniversitar dhe institucionet arsimore parauniversitare të marrin masa për zbatimin e urdhrit nr. 493, datë 30.7.2018, “Për mospërdorimin e telefonit celular gjatë procesit mësimor në shkolla” dhe të udhëzimit nr. 34, datë 16.11.2018, “Për ndalimin e telefonit celular në institucionet arsimore parauniversitare”.

2. Masat për ndalimin e përdorimit të telefonit celular gjatë procesit mësimor të pasqyrohen në rregulloren e brendshme të institucionit arsimor parauniversitar.

Neni 4

Shërbimi psiko-social (ShPS)

1. Drejtoritë rajonale të arsimit parauniversitar (DRAP) dhe zyrat vendore të arsimit parauniversitar (ZVAP) të marrin masa për funksionimin e shërbimit psiko-social, në zbatim të urdhrit nr. 313, datë 20.10.2020, “Për organizimin dhe funksionimin e shërbimit psiko-social në institucionet e arsimit parauniversitar dhe procedurat e emërimit, pezullimit dhe largimit nga shërbimi psiko-social”, të ndryshuar.

2. DRAP/ZVAP-të të monitorojnë realizimin e planit të punës së njësive të ShPS-së dhe të raportojnë në DPAP, në muajt janar dhe qershor 2024, për realizimin e tij. DPAP-ja të raportojë në MAS në muajt shkurt dhe korrik 2024.

3. Puna e punonjësve të ShPS-së në institucionet e arsimit parauniversitar të mbështetet në “Manualin e punës për punonjësit e shërbimit psiko-social në sistemin arsimor parauniversitar”, “Standardet e përgjithshme profesionale të shërbimit psiko-social shkollor”, “Parimet për etikën profesionale të shërbimit psiko-social shkollor”, të miratuara me shkresën e MAS-it nr. 2116/2 prot., datë 8.7.2022.

KREU II

VEPRIMTARIA NË INSTITUCIONET ARSIMORE PARAUNIVERSITARE

Neni 5

Arsimi parashkollor

DRAP-të dhe ZVAP-të, në bashkëpunim me njësitë e vetëqeverisjes vendore dhe me drejtuesit e institucioneve arsimore parashkollore (kopshtet), të ndjekin me përparësi detyrat si vijon:

a) Marrjen e masave për krijimin e mjediseve të jashtme e të brendshme të institucioneve arsimore parashkollore të sigurta, miqësore dhe gjithëpërfshirëse, që të mundësojnë zhvillimin dhe edukimin e fëmijëve;
b) Marrjen e masave për rritjen e pjesëmarrjes së fëmijëve 3–6 vjeç në arsimin parashkollor.

c) Vendosjen e një bashkëpunimi të ngushtë të stafit të institucioneve arsimore parashkollore me personat që ushtrojnë përgjegjësinë prindërore dhe me komunitetin, për krijimin e një modeli të ri të sjelljes së fëmijëve, mësuesve dhe prindërve në mjediset e institucioneve arsimore parashkollore dhe jashtë tyre;
ç) Regjistrimin me përparësi në institucionet arsimore parashkollore të fëmijëve me nevoja të veçanta: nga familjet në nevojë, nga pakicat kombëtare (romë, egjiptianë etj.) dhe fëmijë me aftësi të kufizuara;
d) Ngritjen dhe funksionimin e komisioneve multidisiplinare për kryerjen e vlerësimit të fëmijëve me aftësi të kufizuara dhe caktimin e mësuesit ndihmës sipas legjislacionit në fuqi;
dh) Hartimin dhe zbatimin e planeve edukative individuale për fëmijët me aftësi të kufizuara, nga mësuesit e arsimit parashkollor, në bashkëpunim me personat që ushtrojnë përgjegjësinë prindërore të fëmijëve, psikologë, punonjës socialë, profesionistë nga strukturat e shëndetësisë dhe të shërbimeve sociale të specializuara;
e) Pajisjen e fëmijëve që përfundojnë grupin e tretë të arsimit parashkollor ose klasën përgatitore dhe kanë moshën për të ndjekur klasën e parë, me vërtetimin e ndjekjes së arsimit parashkollor për grupin përkatës, të nënshkruar nga drejtuesi i institucionit të arsimit parashkollor;
f) Ngritjen në çdo institucion arsimor parashkollor të bordit, këshillit të prindërve, këshillit të mësuesve dhe komisionit të etikës e sjelljes, sipas legjislacionit në fuqi;
g) Trajtimin me përparësi nga këshillat e mësuesve dhe nga rrjetet profesionale të temave të mëposhtme: 

i. Standardet e zhvillimit dhe të nxënit të fëmijëve 3–6 vjeç;

ii. Kurrikula me kompetenca dhe planifikimi sipas saj në arsimin parashkollor;

iii. Portofoli i të nxënit;

iv. Korniza e vlerësimit në arsimin parashkollor; 

v. Standardet profesionale të formimit të përgjithshëm të mësuesit të arsimit parashkollor;

vi. Standardet profesionale për drejtuesit e institucioneve arsimore parashkollore;

vii. Arsimi gjithëpërfshirës.

viii. Mësimdhënia me fëmijën në qendër.

ix. Ndërgjegjësimi i prindërve për rëndësinë e frekuentimit të kopshtit nga fëmijët e moshës 3–6 vjeç.

x. Zhvillimi profesional i mësuesit dhe i drejtuesit të institucionit arsimor parashkollor, faktor në rritjen e cilësisë së shërbimeve për fëmijët 3–6 vjeç.

Neni 6

Arsimi bazë 

DRAP/ZVAP-të, në bashkëpunim me njësitë e vetëqeverisjes vendore dhe me drejtuesit e institucioneve arsimore parauniversitare, të ndjekin me përparësi:

a) Marrjen e masave për krijimin e mjediseve të jashtme dhe të brendshme për një shkollë miqësore, të sigurt dhe gjithëpërfshirëse, të cilat nxisin edukimin dhe krijimin e një raporti të ri dhe të qëndrueshëm me mjedisin dhe natyrën;
b) Vendosjen e një bashkëpunimi të ngushtë mes stafit, komunitetit dhe personave që ushtrojnë përgjegjësinë prindërore, për krijimin e një modeli të ri të sjelljes së fëmijëve, mësuesve dhe prindërve në mjediset e shkollës dhe jashtë saj;
c) Zbatimin e udhëzimit nr. 14, datë 10.7.2023, “Për numrin e nxënësve për klasë dhe ngarkesën mësimore të punonjësve arsimorë në institucionet e arsimit parauniversitar”;
ç) Zbatimin e planeve mësimore për klasën e parë, të dytë dhe të tretë, miratuar me urdhrin nr. 203, datë 25.4.2023;
d) Zbatimin e planit mësimor për klasat IV–IX, miratuar me urdhrin nr. 203, datë 25.4.2023;
dh) Zbatimin e programit të gjuhës angleze për klasën e parë, miratuar me urdhrin nr. 128, datë 1.6.2021;
e) Zbatimin e programit të gjuhës angleze për klasën e dytë, miratuar me urdhrin nr. 129, datë 1.6.2021;
ë) Zbatimin e planit mësimor për pakicat kombëtare në arsimin bazë, miratuar me urdhrin nr. 531, datë 9.9.2022;
f) Zbatimin e planit mësimor për Institutin e Nxënësve që nuk Dëgjojnë, të rishikuar, konfirmuar nga MAS-i, me shkresë nr. 7254/1 prot., datë 10.11.2022, në kuadër të përfshirjes së lëndës së gjuhës angleze dhe të lëndës së TIK-ut që në klasën e parë të shkollave të arsimit bazë;
g) Zbatimin e programit mësimor të lëndës së teknologjisë së informacionit dhe komunikimit (TIK) për klasën e parë, miratuar me urdhrin nr. 304, datë 10.6.2022;
gj) Zbatimin e programit mësimor të lëndës së teknologjisë së informacionit dhe komunikimit (TIK) për klasën e dytë, të miratuar me shkresën nr. 2608/2, datë 8.5.2023;
h) Zbatimin e planit mësimor të klasave të caktuara me drejtim artistik në arsimin bazë, miratuar me urdhrin nr. 305, datë 16.6.2023;
i) Zbatimin e udhëzuesit të orientimit për karrierën të nxënësve të klasave të 9-ta, të miratuar nga ministri i Arsimit dhe Sportit me shkresën me nr. 246/1, datë 13.1.2023;
j) Ngritjen dhe funksionimin e komisioneve multidisiplinare për kryerjen e vlerësimit të fëmijëve me aftësi të kufizuara dhe caktimin e mësuesit ndihmës sipas legjislacionit në fuqi;
k) Zbatimin nga institucionet arsimore të planit të veprimit të hartuar prej tyre (DRAP/ZVAP) për mbështetjen e arsimimit në gjuhën amtare të fëmijëve të pakicave kombëtare, në përputhje me legjislacionin në fuqi;

l) Planifikimin dhe realizimin e veprimtarive të veçanta në institucionet publike të arsimit parauniversitar ku mësojnë nxënës të pakicave kombëtare, me qëllim ruajtjen dhe promovimin e trashëgimisë kulturore dhe artistike të pakicave kombëtare;
ll) Regjistrimin me përparësi në shkollë të fëmijëve nga shtresat në nevojë, pakica kombëtare, me aftësi të kufizuara, të kthyer nga emigracioni, të fëmijëve viktima apo viktima të mundshme të trafikut të qenieve njerëzore etj.;
m) Hartimin dhe zbatimin e planeve edukative individuale për fëmijët me aftësi të kufizuara;
n) Ndjekjen dhe përfundimin e arsimit bazë nga fëmijët romë, sipas deklaratës së partnerëve të Ballkanit Perëndimor për romët;
nj) Raportimin në DPAP dhe në MAS, brenda afateve dhe kërkesave të të dhënave statistikore në arsimin bazë, sipas pasqyrave të miratuara nga INSTAT-i;
o) Funksionimin e rrjeteve profesionale të mësuesve, mësuesve ndihmës dhe shërbimit psiko-social;
p) Zhvillimin e vlerësimit të arritjeve të nxënësve të arsimit fillor dhe të provimeve kombëtare të arsimit bazë, në zbatim të udhëzimeve dhe rregulloreve përkatëse;
q) Trajnimin e rrjeteve profesionale të mësuesve të gjuhës shqipe, matematikës dhe shkencave të natyrës, si lëndë që lidhen me aftësitë që vlerësohen nga PISA, PIRLS, TIMSS;
r) Koordinimin dhe realizimin e veprimtarive për rritjen e sigurisë së fëmijëve në internet ndaj përmbajtjeve të paligjshme dhe të dëmshme, dhe parandalimin e fenomeneve negative në shkollë, në zbatim të udhëzimit të përbashkët të Ministrisë së Arsimit dhe Sportit dhe Ministrisë së Shëndetësisë dhe Mbrojtjes Sociale nr. 658, datë 23.9.2019, “Për procedurat dhe veprimet që ndërmarrin strukturat arsimore, në bashkëpunim me strukturat e mbrojtjes së fëmijëve, në rast kur në mjediset e institucionit arsimor parauniversitar, publik ose privat konstatohet se një fëmijë është duke aksesuar në internet përmbajtje të paligjshme dhe/ose të dëmshme për moshën e tij”;
rr) Sigurimin e ndjekjes së arsimit bazë me kohë të pjesshme;
s) Zbatimin e nismës “Tri lëndë në gjashtë orë”, me vendimmarrje të vetë shkollës, në varësi të kushteve dhe specifikave të saj;
sh) Zbatimin e veprimtarive në kuadrin e projektit e-twinning, në përputhje me urdhrin nr. 367, datë 1.7.2022, “Për realizimin e planit të aktiviteteve në kuadër të programit e-twinning, për periudhën 2023–2024, në përputhje me kushtet e marrëveshjes”;
t) Planifikimin dhe realizimin e veprimtarive për parandalimin e dhunës në shkollë dhe raportimin periodik të çdo shkolle në ZVAP/DRAP/DPAP dhe në MAS;
th) Mësimin e gjuhëve të huaja në arsimin bazë:

i. të sigurohet vijimësia e gjuhës së huaj të parë, të nisur në klasën III të arsimit fillor, dhe të gjuhës së huaj të dytë, të nisur në klasën VI;
ii. të zbatohen memorandumet dhe marrëveshjet dypalëshe si vijon:

iii/1. për gjuhën italiane, vijon zbatimi i memorandumit të mirëkuptimit miratuar më 18.5.2021 për programin “Iliria”. Planifikimi i shkollave që do të zhvillojnë gjuhën italiane është kompetencë dhe përgjegjësi e ZVAP-ve;
iii/2. për gjuhën frënge, vijon zbatimi i angazhimeve në kuadër të aderimit në Organizatën Ndërkombëtare të Frankofonisë dhe memorandumit të partneritetit mbi “Bashkëpunimin Arsimor të Kuadrit Strategjik të Frankofonisë”;
iii/3. ZVAP-të Elbasan, Durrës, Korçë-Pustec, Shkodër dhe Tiranë, në shkollat e të cilave funksionojnë klasat mbështetëse për seksionet dygjuhëshe shqiptaro-italiane, shqiptaro-franceze dhe shqiptaro-gjermane, të sigurojnë hapjen e klasave në shkollat e përcaktuara në memorandume, duke filluar në klasën III të arsimit fillor dhe në klasën VI të arsimit të mesëm të ulët për fazën tranzitore;
iii/4. DRAP-të, për çdo ZVAP në varësi, të raportojnë planifikimin për secilën gjuhë të huaj në DPAP, e cila, brenda datës 30 shtator 2023, raporton në MAS;
u) Zbatimin e nismës “Bëjmë detyrat e shtëpisë” dhe raportimin çdo tre muaj nga DPAP-ja në MAS për ecurinë e kësaj nisme;
v) Klasat e profilizuara në sport:

i. klasat e profilizuara në sport krijohen në disiplina të ndryshme sportive, sipas kërkesave të nxënësve, vetëm në fillim të vitit shkollor dhe pas miratimit nga DRAP-i;
ii. drejtuesit e ZVAP-eve kërkojnë në DRAP hapjen e klasës së profilizuar në sport, vetëm nëse shkolla plotëson kushtet e infrastrukturës dhe kriteret e mësimdhënies për mësuesit që do të zhvillojnë këtë lëndë.

Neni 7

Arsimi i mesëm i lartë

1. Për gjimnazet, DRAP/ZVAP-të dhe drejtuesit e gjimnazeve të ndjekin me përparësi:

a) Marrjen e masave për krijimin e një mjedisi të jashtëm dhe të brendshëm për një shkollë miqësore, të sigurt dhe gjithëpërfshirëse, të cilat nxisin edukimin dhe krijimin e një raporti të ri dhe të qëndrueshëm me mjedisin dhe natyrën;
b) Zbatimin e udhëzimit nr. 14, datë 10.7.2023, “Për numrin e nxënësve për klasë dhe ngarkesën mësimore të punonjësve arsimorë në institucionet e arsimit parauniversitar”;
c) Zbatimin e planeve mësimore si më poshtë:

i. plani mësimor i gjimnazit, i miratuar me shkresën nr. 12789/1 prot., datë 28.12.2017;
ii. plani mësimor i gjimnazit me kohë të pjesshme, i miratuar me shkresën nr. 7380 prot., datë 20.7.2016;
iii. plani mësimor për arsimin e mesëm të lartë të orientuar “Teknologji dhe TIK” për nxënësit që nuk dëgjojnë, miratuar me urdhrin nr. 113, datë 27.2.2023;
 ç) Ngritjen dhe funksionimin e komisioneve multidisiplinare për kryerjen e vlerësimit të fëmijëve me aftësi të kufizuara dhe caktimin e mësuesit ndihmës sipas legjislacionit në fuqi;
d) Koordinimin, në zbatim të kontratës ndërmjet MAS-it dhe Komisionit Evropian për zbatimin e programit e-twinning, programit Erasmus+ për arsim dhe edukim;
dh) Regjistrimin me përparësi të nxënësve nga pakica rome dhe egjiptiane, dhe përfundimin prej tyre të arsimit të mesëm të lartë;
e) Raportimin në DPAP dhe MAS brenda afateve dhe kërkesave të të dhënave statistikore në gjimnaze, sipas pasqyrave të miratuara nga INSTAT-i;
ë) Zhvillimin e provimeve të Maturës Shtetërore bazuar në Rregulloren e Maturës Shtetërore 2024 dhe udhëzimet përkatëse;
2. Për institucionet e arsimit të mesëm të lartë me orientim gjuhësor të merren masat e mëposhtme:
a) Të zbatojnë planin mësimor të miratuar me shkresën nr. 5415 prot., datë 26.5.2016;
b) T’i zgjedhin vetë tekstet shkollore për lëndën e gjuhës së huaj, nëse ato që janë në katalogun e teksteve shkollore 2023–2024, nuk përmbushin kërkesat kurrikulare të kësaj lënde.

3. Për institucionet e arsimit të mesëm të lartë me orientim artistik dhe sportiv të merren masat për zbatimin e planeve të mëposhtme:

a) Plani mësimor për institucionet e arsimit të mesëm të lartë me drejtim artistik, miratuar me urdhrin nr. 306, datë 16.6.2023;
b) Plani mësimor për arsimin e mesëm të orientuar (sportive), shkolla “Loro Boriçi”, i miratuar me shkresën nr. 5418 prot., datë 26.5.2016;
c) Plani mësimor për arsimin e mesëm të orientuar (sportive), shkolla “Benardina Qerraxhia”, i miratuar me shkresën nr. 4116/1 prot., datë 11.9.2020.

4. Për institucionet e arsimit të mesëm të lartë me seksione shkollore dygjuhëshe të merren masat për zbatimin e akteve të mëposhtme:

a) Marrëveshjen nr. 6045 prot., datë 13.6.2016, midis ministrisë përgjegjëse për arsimin të Republikës së Shqipërisë dhe ministrisë përgjegjëse për punët e jashtme dhe zhvillimin ndërkombëtar të Republikës së Francës mbi “Bashkëpunimin në fushën e arsimit dygjuhësh”;

b) Memorandumin e Mirëkuptimit mes Ministrisë së Arsimit dhe Sportit të Republikës së Shqipërisë dhe Ministrisë së Punëve të Jashtme dhe Bashkëpunimit Ndërkombëtar të Republikës së Italisë, mbi funksionimin e seksioneve dygjuhëshe shqiptaro-italiane, nënshkruar më 12.12.2019;

c) Memorandumin e Bashkëpunimit mes Ministrisë së Arsimit, Sportit dhe Rinisë të Republikës së Shqipërisë dhe Ambasadës së Republikës Federale të Gjermanisë në Tiranë, mbi seksionin dygjuhësh shqiptaro-gjerman dhe planet mësimore për seksionin dygjuhësh shqiptaro-gjerman, miratuar me shkresën nr. 7496 prot., datë 22.7.2016. 

5. Për institucionet e arsimit të mesëm profesional të zbatohen:

a) Fusha e kulturës profesionale në arsimin e mesëm profesional, për vitin shkollor 2023–2024, rregullohet me akte të posaçme në përputhje ligjin nr. 15/2017, “Për arsimin dhe formimin profesional në Republikën e Shqipërisë”;
b) Për Maturën Shtetërore Profesionale të zbatohet rregullorja e zhvillimit të provimeve të Maturës Shtetërore 2024, përfshirë dhe Maturën Shtetërore Profesionale, dhe udhëzimet përkatëse, të cilat miratohen nga ministri përgjegjës për arsimin dhe ministri përgjegjës për arsimin dhe formimin profesional.

Arsimi parauniversitar privat

1. DRAP/ZVAP-të të realizojnë me përparësi detyrat si vijon:

a) Të mbajnë kontakte me të gjitha institucionet e arsimit parauniversitar privat, t’i informojnë rregullisht për çdo ndryshim apo akt të ri ligjor në fushën e arsimit dhe t’i monitorojnë për realizimin e planeve dhe të programeve mësimore;
b) Të kërkojnë dhe të administrojnë të dhëna statistikore që lidhen me procesin mësimor;
c) Të bëjnë vlerësimin e kritereve të licencimit dhe ushtrimit të veprimtarisë për çdo institucion arsimor dhe të raportojnë në DPAP, e cila raporton në MAS;
ç) Të sistemojnë nxënësit, në rast mbylljeje të institucioneve arsimore private.

2. Institucionet arsimore parauniversitare private të marrin masat e mëposhtme:

a) Të raportojnë në institucionet arsimore vendore, përgjegjëse për arsimin parauniversitar, në fillim të vitit shkollor, numrin e nxënësve dhe listën e mësuesve, sipas statistikave të miratuara, certifikatën e regjistrimit në organin tatimor dhe planin vjetor të shkollës sipas formatit të parashikuar në rregulloren për funksionimin e institucioneve arsimore parauniversitare;

b) Të zbatojnë rregulloren për funksionimin e institucioneve arsimore parauniversitare, për transferimin e nxënësve, si dhe udhëzimin nr. 21, datë 9.7.2015, “Për procedurat e transferimit të nxënësve nga një nivel/drejtim i arsimit profesional në gjimnaz”;

c) Të realizojnë detyrimet e tyre në përdorimin dhe ruajtjen e dokumentacionit (regjistra, amza, evidenca për lëvizjet e nxënësve, rregullore e brendshme e kopshtit/shkollës, dëftesa, kontrata me prindërit etj.), sipas udhëzimit nr. 15, datë 12.7.2013, “Për procedurat e posaçme për shqyrtimin e kërkesave për licencë të institucioneve arsimore private dhe institucioneve arsimore plotësuese private parauniversitare”, i ndryshuar;

ç) Institucionet mund ta ndërpresin veprimtarinë e tyre arsimore vetëm në fund të vitit shkollor. Për mbylljen e veprimtarisë arsimore duhet të njoftojnë institucionet arsimore vendore, përgjegjëse për arsimin parauniversitar, DPAP-në, MAS-in, Qendrën Kombëtare të Biznesit dhe të dorëzojnë të gjithë dokumentacionin e plotë në ZVAP-të përkatëse.

3. Institucionet arsimore parauniversitare private që funksionojnë në gjuhë të huaj, të bashkëpunojnë me ZVAP-të përkatëse për njoftimin në kohë të maturantëve të cilët dëshirojnë të vijojnë studimet e larta në institucionet e arsimit të lartë të Republikës së Shqipërisë, për zbatimin e procedurave të përcaktuara në Rregulloren e Maturës Shtetërore të vitit përkatës. Për maturantët që dëshirojnë të vijojnë studimet e larta jashtë vendit, të bashkëpunojnë me përfaqësitë e huaja të shtetit përkatës për njohjen e kritereve të aplikimeve në institucionet e huaja të arsimit të lartë.

KREU III

POLITIKA, STRATEGJI, MARRËVESHJE

Reduktimi i braktisjes shkollore

1. Për reduktimin e braktisjes shkollore, institucionet arsimore vendore, përgjegjëse për arsimin parauniversitar dhe institucionet arsimore të zbatojnë me përgjegjësi: 

a) Marrëveshjen e Bashkëpunimit ndërmjet MAS-it, Ministrisë së Shëndetësisë dhe Mbrojtjes Sociale (MShMS) dhe Ministrisë së Brendshme (MB) nr. 7522 prot., datë 12.7.2018, “Për identifikimin dhe regjistrimin në shkollë të të gjithë fëmijëve të moshës shkollore”; 

b) Urdhrin e përbashkët të MAS-it, MB-së dhe MShMS-së nr. 292, datë 28.5.2019, “Për miratimin e rregullores për zbatimin e marrëveshjes së bashkëpunimit ndërmjet tri ministrive ‘Për identifikimin dhe regjistrimin në shkollë të të gjithë fëmijëve të moshës së detyrimit shkollor’”.

2. Institucionet arsimore vendore, përgjegjëse për arsimin parauniversitar: 

a) të monitorojnë shkollat lidhur me raportimin e nxënësve braktisës dhe të atyre në rrezik braktisjeje;

b) të koordinojnë bashkëpunimin ndërmjet Njësisë së Mbrojtjes së Fëmijëve dhe organizatave të shoqërisë civile, për zgjidhjen e problemeve të nxënësve braktisës dhe të fëmijëve në situatë rruge; 

c) të ndjekin me përparësi arsimimin e fëmijëve të ngujuar dhe zbatimin e procedurave të ndjekjes së arsimit bazë, sipas udhëzimit përkatës për nxënësit që nuk kanë ndjekur të paktën dy klasa të arsimit bazë;

ç) të raportojnë në DRAP dy herë në vit (në fund të muajit janar dhe në fund të vitit shkollor) punën e bërë për reduktimin e braktisjes shkollore. DRAP-të të raportojnë në DPAP, e cila përcjell raportin në MAS.

Organizimi dhe zhvillimi i praktikave profesionale

1. Për organizimin dhe zhvillimin e praktikave profesionale, për profesionin e rregulluar të mësuesit, DRAP/ZVAP-të dhe institucionet arsimore të zbatojnë urdhrin nr. 100, datë 25.2.2022, “Për miratimin e rregullores për organizimin dhe zhvillimin e praktikave profesionale për profesionin e rregulluar të mësuesit”, të ndryshuar.

2. DRAP/ZVAP-të:

a) Publikojnë në faqen e internetit listën e institucioneve arsimore parauniversitare (IAP), publike dhe/ose private, që ofrojnë mundësi për zhvillimin e praktikës profesionale;
b) Hartojnë listat e IAP-ve, publike dhe/ose private, në juridiksion, në të cilat do të zhvillohet praktika profesionale, listat e praktikantëve dhe listat e mentorëve;
c) Sigurojnë kryerjen e praktikës profesionale nga praktikantët, sipas procedurave të rregullores së praktikave profesionale për profesionin e rregulluar të mësuesit;
ç) Monitorojnë organizimin dhe zhvillimin e praktikave profesionale në IAPP.

Shkolla qendër komunitare

1. Konsolidimi i shkollave qendra komunitare (ShQK), bazuar në standardet e shkollës si qendër komunitare në këto aspekte:

a) SHQK-të të vlerësohen për përmbushjen e standardeve dhe kritereve të përcaktuara për SHQK-në;
b) Shkollat, pjesë e programeve të bashkëpunimit me partnerët Save the Children, World Vision, UNICEF, UNDP, të vijojnë të jenë pjesë e ShQK-së dhe të bashkëpunohet për përmbushjen e angazhimeve dypalëshe dhe të projekteve në proces.

2. Institucionet arsimore vendore, përgjegjëse për arsimin parauniversitar:

a) të vlerësojnë shkollat qendër komunitare në përputhje me kriteret;

b) të marrin masat e nevojshme për këshillimin, informimin, trajnimin dhe rritjen e kapaciteteve të mësuesve koordinatorë, strukturave të shkollës, grupimeve nga komuniteti, në bashkëpunim me ZVAP/DRAP/DPAP dhe Agjencinë për Sigurimin e Cilësisë në Arsimin Parauniversitar (ASCAP) dhe partnerët;

c) të trajnojnë dhe të rritin kapacitetet e mësuesve koordinatorë, strukturave të shkollës, grupimeve nga komuniteti, në bashkëpunim me ASCAP-in dhe partnerët;

ç) të promovojnë praktikat më të mira të ShQK-ve dhe të shkëmbejnë përvojat mes shkollave;

d) të marrin masat për menaxhimin sa më efektiv të 10 orëve javore të planifikuara për ShQK-në;
e) të propozojnë në MAS për miratim shkolla të tjera që plotësojnë kriteret e SHQK-së. 

Karta e Performancës

1. Për Kartën e Performancës të vitit shkollor 2022–2023 dhe për vitin shkollor 2023–2024: 

a) shkollat të llogarisin edhe ndryshimet në vlerë për treguesit e pasqyruar një vit më parë;

b) në dërgimin e të dhënave që burojnë nga shkolla, të sqarohet edhe procedura e përpunimit të të dhënave, siç është përcaktuar në udhëzuesin për Kartën e Performancës së shkollës;

c) institucionet arsimore vendore, përgjegjëse për arsimin parauniversitar, mund të vendosin të kenë tregues rajonalë ose jo (p.sh.: të dhëna për lëndët me zgjedhje, arritjet e nxënësve me AK etj.);

ç) çdo shkollë në arsimin parauniversitar, deri më 3.9.2023, të plotësojë Kartën e Performancës së shkollës për vitin shkollor 2022–2023, si dhe ta bëjë atë publike për prindërit dhe komunitetin;

d) ZVAP-të të verifikojnë të dhënat e dërguara nga shkollat deri më 10.9.2023;

dh) në fund të muajit shtator 2023, ZVAP-të të shpallin shkollat e suksesshme në zbatim të rregullores për funksionimin e institucioneve arsimore parauniversitare;

e) shkollat të hartojnë Kartën e Performancës për vitin shkollor 2023–2024 me treguesit e përzgjedhur, bazuar në urdhrin nr. 157, datë 28.3.2022;

 ë) çdo shkollë e arsimit parauniversitar të llogarisë edhe ndryshimin në vlerë për treguesit e pasqyruar në Kartën e Performancës së vitit paraardhës.

Parandalimi i dhunës, bullizmit dhe ekstremizmit në institucionet arsimore 

1. ZVAP-të dhe drejtoritë e institucioneve arsimore të marrin masa për:
a) planifikimin vjetor të veprimtarive ndërgjegjësuese me fokus parandalimin dhe minimizimin e dhunës, bullizmit dhe ekstremizmit në institucionet arsimore; 

b) ngritjen e këndit “Stop dhunës në shkollë”;

c) ngritjen e ekipeve “antibulling” në çdo shkollë;

ç) monitorimin dhe përmirësimin e punës së komisioneve të disiplinës dhe të komisioneve të etikës dhe të sjelljes, për trajtimin e rasteve të çdo lloji dhune në institucionet arsimore;

d) organizimin e veprimtarive ndërgjegjësuese të datës 21 nëntor, “Ditës Kombëtare kundër bullizmit”;

dh) konsolidimin e rrjetit të mësuesve koordinatorë për parandalimin e ekstremizmit të dhunshëm në arsimin parauniversitar.

e) raportimin në DRAP, brenda datës 30.5.2024, sipas formateve të përcaktuara, të rasteve të dhunës në institucionet arsimore, të trajtuara nga komisionet e etikës, si dhe raportin informues për punën e bërë për mbrojtjen e të drejtave të fëmijëve, sipas Konventës për të Drejtat e Fëmijëve. 

2. DPAP-ja harton raportin përmbledhës të marrë nga DRAP-të dhe e dërgon në MAS, brenda datës 1.7.2024.

Zbatimi i strategjive ndërsektoriale, planeve kombëtare të veprimit dhe projekteve 

1. DPAP-ja dhe institucionet arsimore vendore, përgjegjëse për arsimin parauniversitar, në bazë të planit të veprimit për zbatimin e secilës strategji kombëtare ndërsektoriale:

a) të caktojnë personat përgjegjës;

b) të hartojnë plane pune vjetore me detyra dhe afate konkrete;

c) të monitorojnë realizimin e veprimtarive;

ç) të raportojnë rregullisht për përmbushjen e detyrimeve që lindin nga këto strategji.

2. Institucionet arsimore vendore, përgjegjëse për arsimin parauniversitar, të mbështesin dhe raportojnë në DPAP, e cila raporton në MAS, ecurinë e zbatimit të masave në ngarkim të tyre, për strategjitë, planet kombëtare dhe projektet e mëposhtme:

a) Strategjia Kombëtare për Arsimin 2021–2026 dhe plani i veprimit për zbatimin e saj, miratuar me vendimin e Këshillit të Ministrave (VKM) nr. 621, datë 22.10.2021;
b) Strategjia Ndërsektoriale e Drejtësisë për të Mitur 2022–2026, plani i veprimit dhe pasaporta e indikatorëve, miratuar me VKM-në nr. 892, datë 27.12.2022;
c) Strategjia Ndërsektoriale e Luftës kundër Terrorizmit 2021–2025, dhe plani i veprimit 2021–2024, miratuar me VKM-në nr. 1137, datë 16.12.2020;
ç) Strategjia Kombëtare për Sigurinë Kibernetike dhe plani i veprimit 2020–2025, miratuar me VKM-në nr. 1034, datë 24.12.2020;
d) Agjenda Kombëtare për të Drejtat e Fëmijëve 2021–2026, miratuar me VKM-në nr. 659, datë 3.11.2021;
dh) Strategjia Ndërsektoriale e Sigurisë në Komunitet 2021–2026 dhe plani i veprimit 2021–2024, miratuar me VKM-në nr. 1139, datë 24.12.2020;
e) Strategjia Kombëtare për Barazinë Gjinore, 2021–2030 dhe plani i veprimit, miratuar me VKM-në nr. 400, datë 30.6.2021;
ë) Strategjia për Edukimin Ligjor të Publikut 2019–2024 dhe plani i veprimit, miratuar me vendimin nr. 47/2019 të Kuvendit të Shqipërisë;
f) Strategjia Kundër Krimit të Organizuar dhe Krimeve të Rënda 2021–2025, miratuar me VKM-në nr. 1140, datë 24.12.2020;
g) Strategjia Ndërsektoriale e Menaxhimit të Integruar të Kufirit 2021–2024; miratuar me VKM-në nr. 1117, datë 16.12.2020;
gj) Strategjia Kombëtare për Kulturën 2019–2025 dhe plani i veprimit, miratuar me VKM-në nr. 903, datë 24.12.2019;
h) Plani Kombëtar i Veprimit për Personat me Aftësi të Kufizuara 2021–2025, miratuar me VKM-në nr. 276, datë 12.5.2021;

i) Plani Kombëtar i Veprimit për barazi, përfshirje dhe pjesëmarrjen e Romëve dhe Egjiptianëve në Republikën e Shqipërisë 2021–2025, miratuar me VKM-në nr. 701, datë 18.11.2021;
j) Plani Kombëtar për Menaxhimin e Cilësisë së Ajrit dhe plani i veprimit, miratuar me VKM-në nr. 412, datë 19.6.2019;
k) Projekti “Forcimi i Edukimit për Qytetari Demokratike në Shqipëri”, në kuadër të bashkëpunimit me Këshillin e Evropës dhe Agjencinë Suedeze për Bashkëpunim dhe Zhvillim Ndërkombëtar (SIDA). Ky projekt do të zbatohet në shkollat e përzgjedhura në bashkëpunim nga Këshilli i Evropës dhe MAS;
l) Projekti “STEM”, në përputhje me marrëveshjen e bashkëpunimit ndërmjet Fondacionit Vodafon Albania dhe Ministrisë së Arsimit dhe Sportit;
ll) Memorandumi i mirëkuptimit ndërmjet Këshillit të Ministrave të Republikës së Shqipërisë dhe Fondacionit Shqiptaro-Amerikan për Zhvillim, për zbatimin e projektit “Element IT”, miratuar me VKM-në nr. 594, datë 7.9.2022;
m) Projekti “Shkollat për shëndetin”, në kuadër të marrëveshjes së bashkëpunimit midis Këshillit të Ministrave të Republikës së Shqipërisë dhe Konfederatës Zvicerane, miratuar me VKM-në nr. 521, datë 18.9.2021;
n) Projekti “QËNDRO” (Qëndroni në shkollë! Qëndroni në Shqipëri), në kuadër të bashkëpunimit me qeverinë italiane dhe UNICEF Shqipëri;
nj) Projekti “Panairi shkencor”, në përputhje me marrëveshjen e nënshkruar midis MAS-it dhe SHUKALB;
o) Projekti “Inteligjenca artificiale për të rinjtë”, në përputhje me memorandumin e mirëkuptimit ndërmjet MAS-it dhe Fondacionit Shqiptaro-Amerikan për Zhvillim, me nr. 3877/1 prot., datë 3.6.2022;
p) Programi i arteve, zejeve dhe sporteve në arsimin parauniversitar.

Edukimi mjedisor

1. DRAP/ZVAP-të dhe IAP-të të marrin masa për zbatimin me përparësi të:

a) Urdhrit të përbashkët nr. 335, datë 14.7.2021, midis Ministrisë së Shëndetësisë dhe Mbrojtjes Sociale dhe Ministrisë së Arsimit dhe Sportit, për miratimin e rregullores “Për ndalimin e reklamimit të ushqimeve të pashëndetshme në mjediset e institucioneve arsimore parauniversitare”.

b) Urdhrit të përbashkët nr. 336, datë 14.7.2021, midis Ministrisë së Shëndetësisë dhe Mbrojtjes Sociale, Ministrisë së Arsimit dhe Sportit dhe Ministrisë së Bujqësisë dhe Zhvillimit Rural “Për miratimin e rregullores për standardet e ushqimit në mjediset e institucioneve arsimore parauniversitare”.

2. DRAP/ZVAP-të dhe institucionet arsimore parauniversitare të sigurojnë:

a) që nxënësit e arsimit parauniversitar të mos ekspozohen ndaj reklamave të ushqimeve të pashëndetshme në mjediset e institucioneve arsimore;
b) mbrojtjen e shëndetit të nxënësve, informimin e tyre dhe kushtet higjienike të mjediseve;
c) zhvillimin e veprimtarive për ndërgjegjësimin e nxënësve për ushqyerjen e shëndetshme;
ç) zhvillimin e veprimtarive jashtëshkollore dhe plotësuese në institucionet arsimore parauniversitare në kuadër të Ditës Botërore të Mjedisit, Ditës Botërore të Ujit dhe Ditës Botërore të Tokës;
d) zbatimin e projekteve të organizatave/shoqatave/individëve, me qëllim kultivimin e vlerave të qytetarisë dhe pjesëmarrjen aktive të nxënësve në mjedis, për mbrojtjen dhe zhvillimin e qëndrueshëm të tij;
dh) zbatimin e nismës “Toka në shkollë” për krijimin në të gjitha shkollat të miniparcelave (kopshte të gjelbra në shkollë);
e) zbatimin e projekteve “Miqtë e ujit” dhe “Sfida botërore e monitorimit të ujit”, në përputhje me marrëveshjet e nënshkruara midis MAS-it dhe SHUKALB;
ë) zbatimin e memorandumit të mirëkuptimit ndërmjet MAS-it dhe UNFPA-së për programin “Edukimi shëndetësor me fokus aftësitë për jetën dhe edukimin seksual”. 

Zbatimi i marrëveshjeve dhe memorandumeve

Institucionet arsimore vendore, përgjegjëse për arsimin parauniversitar, të raportojnë në DPAP, e cila raporton në MAS, për ecurinë e zbatimit të masave në ngarkim të tyre për marrëveshjet dhe memorandumet e mëposhtme:

a) Marrëveshja e Bashkëpunimit nr. 1084 prot., datë 15.2.2023, ndërmjet MAS-it dhe Institutit për Studimin e Krimeve të Komunizmit, “Për koordinimin e veprimtarive të përbashkëta institucionale për informimin e nxënësve mbi krimet e komunizmit të kryera në Shqipëri gjatë periudhës 1944–1990”;
b) Marrëveshja e Bashkëpunimit nr. 1646 prot., datë 18.3.2021, ndërmjet MAS-it dhe Autoritetit për Informimin mbi Dosjet e ish-Sigurimit të Shtetit, në kuadër të zbatimit të politikave arsimore dhe të formimit historik të nxënësve;
c) Marrëveshja e Bashkëpunimit midis Federatës Botërore të Shahut, Federatës Shqiptare të Shahut dhe Ministrisë së Arsimit dhe Sportit me nr. 4661/1, datë 18.6.2015, objekt i së cilës është implementimi i projektit “Mësime të shahut në shkolla”;
ç) Marrëveshja e Bashkëpunimit me nr. 1988/2, datë 14 prill 2021, ndërmjet Ministrisë së Arsimit, Sportit dhe Rinisë dhe Albanian-American Development Foundation, për zbatimin e programeve të “Junior Achivement of Albania”. Çdo institucion arsimor vendor, përgjegjës për arsimin parauniversitar të koordinojë veprimtaritë që mundëson ky memorandum, duke u angazhuar në mbështetje të ekspertëve vendas dhe të huaj, të cilët do të zbatojnë aktivitetet e programeve të “Junior Achivement of Albania”;
d) Marrëveshja e Bashkëpunimit për Këshillimin e Karrierës për nxënësit e arsimit parauniversitar nr. 2996/2, datë 5.5.2022, midis Ministrisë së Arsimit dhe Sportit dhe Bashkisë Tiranë. Për vitin shkollor 2023–2024, marrëveshja do të pilotohet në dhjetë institucione të arsimit parauniversitar në juridiksionin e ZVAP Tiranë. DPAP-ja në bashkëpunim me ZVAP Tiranë, të koordinojë veprimtaritë që mundëson kjo marrëveshje, duke mbështetur ekspertët e zyrës së këshillimit të karrierës, pranë Bashkisë Tiranë, në zbatim të planit të aktiviteteve;
dh) Marrëveshje Bashkëpunimi midis Federatës Shqiptare të Xhudos dhe Ministrisë së Arsimit dhe Sportit nr. 9322, datë 12.11.2015, për zbatimin e projektit “Mësime të xhudos në shkolla”;
e) Marrëveshje Bashkëpunimi midis Federatës Shqiptare të Hendbollit dhe Ministrisë së Arsimit dhe Sportit nr. 4073, datë 18.4.2016, objekt i së cilës është zbatimi i projektit “Mësime të hendbollit në shkolla”;
ë) Marrëveshje Bashkëpunimi midis Federatës Shqiptare të Futbollit dhe Ministrisë së Arsimit dhe Sportit nr. 1660, datë 12.12.2017, për zbatimin e projektit “Mësime të futbollit në shkolla (Grow 2020)”;
f) Zbatimi i programit “Edukimi, ndërgjegjësimi dhe reduktimi i kërkesës për drogë dhe substanca të tjera të rrezikshme”, sipas marrëveshjes së bashkëpunimit ndërmjet Ministrisë së Arsimit, Sportit dhe Rinisë dhe Ministrisë së Brendshme, nr. 7638 datë 16.4.2014, si dhe edukimi i të rinjve me parimet e fair-play (garimi i drejtë) dhe rreziqet e dopingut ndaj shëndetit, dëmi që shkakton ai në vlerat etike të sportit, në zbatim të ligjit nr. 9242 datë 17.6.2004, “Për ratifikimin e Konventës Evropiane Anti-doping 1989”;
g) Marrëveshje Bashkëpunimi midis Federatës Shqiptare të Basketbollit dhe Ministrisë së Arsimit dhe Sportit nr. 2028/1, datë 23.2.2018, për zbatimin e projektit “Mësime të basketbollit në shkolla”;
gj) Memorandumi i Bashkëpunimit nr. 363 prot., datë 25.1.2016 dhe nr. 600 prot., datë 25.1.2016, “Për edukimin mbi dhe përmes arteve dhe trashëgimisë”, ndërmjet Ministrisë së Kulturës dhe Ministrisë së Arsimit dhe Sportit. Çdo institucion arsimor vendor, përgjegjës për arsimin parauniversitar, të koordinojë veprimtaritë kulturore, artistike, figurative që mundëson ky memorandum;
h) Memorandumi i Mirëkuptimit ndërmjet Ministrisë së Arsimit dhe Sportit të Republikës së Shqipërisë dhe Korpusit të Paqes, datë 7.5.2019. Institucionet arsimore vendore, përgjegjëse për arsimin parauniversitar të informojnë institucionet arsimore që: 

i. të përfshijnë vullnetarin/en në takimet e organizuara në shkollë për procesin e bashkëmësimdhënies dhe të projekteve të ndryshme në interes të shkollës;

ii. të mbështesin mësuesit të marrin pjesë në trajnimet që zhvillon/sponsorizon Korpusi i Paqes;

iii. të përfshijnë vullnetarin/en në organizimin dhe zbatimin e veprimtarive dhe të projekteve të ndryshme në shkollë dhe komunitet;

iv. të mbështesin vullnetarin/en në zbatimin e nismës për të zhvilluar aftësitë në gjuhën angleze të mësuesve të lëndëve të tjera.

Veprimtari plotësuese dhe jashtëshkollore

Në zbatim të rregullores për funksionimin e institucioneve arsimore parauniversitare, ZVAP-të dhe institucionet arsimore të planifikojnë, të organizojnë dhe të realizojnë veprimtari me përfshirjen e të gjithë nxënësve, si më poshtë: 

a) Olimpiadat kombëtare në arsimin e mesëm të ulët dhe në arsimin e mesëm të lartë;
b) Pajisjen me “Medaljen e artë”, të nxënësve të shkëlqyer në vite, që kanë përfunduar arsimin e mesëm të lartë në vitin shkollor 2022–2023;
c) Kampionati Kombëtar i Shahut për arsimin 9-vjeçar, në bashkëpunimin me Federatën Shqiptare të Shahut. Faza e parë të zhvillohet në bazë shkolle në muajin dhjetor, faza e dytë në bazë qarku në muajin shkurt dhe finalja në mars–prill;
ç) Java Evropiane e Sportit, 23–30 shtator 2023;
d) Java Olimpike (prill–maj);
dh) Dita Evropiane e Gjuhëve, 26 shtator 2023;
e) Dita Botërore e Gjuhës Rome, UNESCO, 5 nëntor 2023;
ë) Dita Ndërkombëtare e të Drejtave të Fëmijëve, 20 nëntor 2023;
f) Dita e Luftës Kundër Bullizmit, 21 nëntor 2023;
g) Dita Ndërkombëtare e të Drejtave të Personave me Aftësi të Kufizuara, 3 dhjetor 2023;
gj) Dita e të Drejtave të Njeriut, UNESCO, 10 dhjetor 2023;
h) Dita Ndërkombëtare e Emigrantëve, UNESCO, 18 dhjetor 2023;
i) Përkujtimi i Holokaustit dhe i krimeve kundër njerëzimit, 27 janar 2024;
j) Dita Botërore e Gjuhës Amtare, 21 shkurt 2024;
k) Dita Ndërkombëtare kushtuar Sportit për Zhvillim e Paqe, 6 prill 2024; 

l) Dita Ndërkombëtare e Romëve, 8 prill 2024;
ll) Dita Botërore e Librit, 23 prill 2024; 

m) Dita Ndërkombëtare e-twinning, 7 maj 2024;
n) Dita kundër Shfrytëzimit të Punës së Fëmijëve, 12 qershor 2024;
nj) Dita Evropiane e Kujtesës për të gjitha viktimat e regjimeve totalitare, 23 gusht 2024;
o) Dita Ndërkombëtare e Edukimit, UNESCO, 24 janar 2024;
p) Dita Ndërkombëtare e Matematikës, UNESCO, 14 mars 2024;
q) Dita Botërore e Poezisë, UNESCO, 21 mars 2024;
r) Dita Botërore e Ujit, UNESCO, 22 mars 2024;
rr) Dita Ndërkombëtare e Bashkëjetesës në Paqe, UNESCO, 16 maj 2024;
s) Dita Botërore për Diversitet Kulturor, Dialog dhe Zhvillim, UNESCO, 21 maj 2024;
sh) Dita Botërore e Mjedisit, UNESCO, 5 qershor 2024;
t) Dita Ndërkombëtare e Rinisë, UNESCO, 12 gusht 2024;
 th) Kalendari i Ditëve të Evropës dhe veprimtaritë gjithëvjetore për njohjen e institucioneve të Bashkimit Evropian dhe të Këshillit të Evropës; 

 u) Konkurset në nivel institucioni arsimor vendor, përgjegjës për arsimin parauniversitar, me tematikë “Të njohim Evropën”;
v) Java Evropiane e Lëvizjes “Now we move”;
x) Ditët e festave kombëtare.

KREU IV

DISPOZITA TË FUNDIT

Institucionet që ngarkohen për marrjen e masave dhe zbatimin e këtij udhëzimi

1. Ngarkohen Ministria e Arsimit dhe Sportit, Ministria e Financave dhe Ekonomisë, Agjencia Kombëtare e Arsimit, Formimit Profesional dhe Kualifikimeve, Agjencia e Sigurimit të Cilësisë së Arsimit Parauniversitar, Qendra e Shërbimeve Arsimore, Drejtoria e Përgjithshme e Arsimit Parauniversitar, institucionet arsimore vendore, përgjegjëse për arsimin parauniversitar dhe institucionet arsimore parauniversitare për zbatimin e këtij udhëzimi.

2. Institucionet arsimore vendore, përgjegjëse për arsimin parauniversitar, të marrim masat e duhura që ky udhëzim të shpërndahet në çdo institucion arsimor parauniversitar dhe me përmbajtjen e tij të njihet çdo punonjës i arsimit.

Ky udhëzim hyn në fuqi pas botimit në Fletoren Zyrtare.

MINISTËR I ARSIMIT DHE SPORTIT

Evis Kushi

MINISTËR I FINANCAVE DHE EKONOMISË
Delina Ibrahimaj
